Die **Brasiliaanse nasionale rugbyspan** (Portugees: *Seleção Brasileira de Rugby Union*) is die nasionale rugbyspan wat Brasilië in internasionale wedstryde (toetswedstryde) verteenwoordig. Hulle dra die bynaam *Os Tupis* ("die Tupi’s") na die gelyknamige inheemse volk. Rugby word in Brasilië geadministreer deur die Brasiliaanse Rugbykonfederasie (*Confederação Brasiliera de Rugby*, CBRu) wat in 1963 gestig is. Brasilië word as die sesde beste rugbyspan in die Amerikas beskou (ná Argentinië, die Verenigde State, Kanada, Uruguay en Chili) en deur Wêreldrugby as ’n vlak drie-span erken. Die Brasiliaanse rugbyspan is tans (Maart 2024) 29ste op Wêreldrugby se wêreldranglys gelys.

Rugby in Brasilië het ’n lang geskiedenis wat na die laat 19de eeu terugdateer toe Britse immigrante die spel na die stedelike hawens van Brasilië geneem het. Ten spyte van Brasilië se sukses met sokker was die land nog altyd een van die swakker spanne in die Amerikas met veel minder om op te roem as die spanne van Argentinië, Uruguay en Chili. Brasilië is een van die stigterslede van CONSUR, nou bekend as Suid-Amerika Rugby, en het aan die inougurele Suid-Amerikaanse toernooi in 1951 deelgeneem. Brasilië kon nog nie vir ’n rugbywêreldbekertoernooi kwalifiseer nie, maar die sewesspan het in 2016 aan die sewestoernooi tydens die Olimpiese Spele deelgeneem.

In die 21ste eeu is pogings aangewend om die sport in Brasilië te laat opleef. Brasilië is met die toevoeging van sewesrugby tot die Olimpiese kalender genooi om aan die Wêreldrugby Sewesreeks deel te neem met goeie vordering in die mans- en damesreekse. In 2016 het ’n vergadering tussen die unies van Argentinië, Brasilië, Chili, Kanada, Uruguay en die Verenigde State die Amerikas Rugbykampioenskap begin as ’n toernooi soortgelyk aan die Sesnasies-toernooi en Die Rugbykampioenskap om sodoende gereelde toetsrugby aan die topspanne van die streek te bied. Ná drie taai wedstryde waarvan Brasilië twee byna gewen het, het hulle die Amerikaanse Arende met 24–23 gewen vir hulle eerste oorwinning in die toernooi, ’n eerste oorwinning oor die VSA én ’n eerste oorwinning oor ’n vlak twee-span. Daarna het Brasilië die spanne van België en Portugal geklop vir hulle eerste oorwinning oor Europese spanne; hulle het boonop ook ’n eerste historiese oorwinning oor ’n Argentynse XV behaal. Die oorwinning oor die Argentynse span, saam met oorwinnings teen Chili en Colombia het in 2018 aan Brasilië hulle eerste titel in die Suid-Amerikaanse Rugbykampioenskap besorg.

Gedurende 2015–2017 het die beheerliggaam vir rugby in Brasilië (CBRu) ’n prys ontvang vir die beste bestuur van alle plaaslike sportbestuursliggame.

Beheerliggaam
-------------

*Die hoofartikel vir hierdie afdeling is: Brasiliaanse Rugbykonfederasie.*
Die beheerliggaam vir rugby in Brasilië is die Brasiliaanse Rugbykonfederasie (Portugees: *Confederação Brasileira de Rugby*, CBRu). Die Brasiliaanse Rugbykonfederasie is in 1963 gestig en het in 1995 ’n volle lid van die Internasionale Rugbyvoetbalraad (IRVR; nou Wêreldrugby) geword. Daarbenewens was die Brasiliaanse beheerliggaam in 1988 ’n stigtingslid van CONSUR (nou Suid-Amerika Rugby).

Die hoogste rugbyliga in die land is die *Campeonato Brasileiro de Rugby* wat in 1964 gestig is en tans tussen 16 spanne beslis word. In die verlede was die meeste spelers van die Brasiliaanse nasionale span uit dié amateurliga afkomstig. Sedert 2020 draf die meeste Brasiliaanse spelers egter uit vir die keurspan Cobras wat aan die professionele Superrugby Amerikas deelneem. Hieraan neem ook spanne uit Argentinië, Chili, Paraguay, Uruguay en die Verenigde State deel. Van die ander spelers is veral op professionele vlak in Europa aktief.

Naas die amptelike nasionale span roep die Brasiliaanse Rugbykonfederasie ook ander keurspanne byeen. Net soos ander rugbylande beskik Brasilië oor ’n o/20-nasionale span wat aan die Wêreldrugby o/20-kampioenskap deelneem. Die *Brazil Sevens* is die Brasiliaanse sewesrugbyspan en hulle neem aan internasionale toernooie soos Wêreldrugby se Sewesreeks, Sewesrugbywêreldbeker en Olimpiese Somerspele deel. Kinders en jongmense word reeds op skool aan rugby bekend gestel en na gelang van hul belangstelling en talent begin hul met hul afrigting.

Geskiedenis
-----------

### Beginjare (19de eeu tot 1949)

Charles William Miller word as stigter van Brasiliaanse sokker en rugby beskou
Die eerste rugbywedstryd in Brasilië is in die laat-19de eeu gespeel. Britse immigrante wat na Brasilië gekom het, het die spel na verskeie van die hawestede gebring. Hierdie immigrante het verskeie atletiekklubs opgerig wat ook as sokkerklubs gedien het. Die eerste gedokumenteerde rugbywedstryd in Brasilië is in 1891 onder toesig van Charles William Miller deur die São Paulo Atletiekklub (SPAC) gespeel. Hierna het Augusto Shaw pogings aangewend om die sport verder uit te brei nadat Miller hom eksklusief op sokker toegespits het.

Gedurende die 1920’s en ’30’s het rugby in Brasilië begin floreer, maar dit het nie dieselfde blootstelling as sokker geniet nie. Rugby was grotendeels beperk tot diegene wat van Britse afkoms was of wat een of ander ander verbintenis met Brittanje gehad het. In 1926 is ’n plaaslike toernooi begin. Teen 1932 is ’n nasionale span gekies en Brasilië het sy eerste internasionale wedstryd gespeel teen ’n Suid-Afrikaanse XV, maar hulle is verslaan. Die sport het ’n terugslag ervaar toe in ’n poging om dit as ’n nasionale sport erken te kry geweier is omdat rugby tot vier deelstate beperk was, waar die vereiste deelname in vyf deelstate was. Die Tweede Wêreldoorlog het tussen 1941 en 1946, soos in talle ander lande, die sport bedwing.

### 1950’s tot 1990’s

Brasilië het aan die heel eerste Suid-Amerikaanse Rugbykampioenskap in 1951 deelgeneem, maar al drie sy wedstryde verloor met onderskeidelik 0–68 teen Chili, 0–72 teen Argentinië en ’n 10–17-verlies teen Uruguay. Rugby is gedurende die 1950’s sporadies in Brasilië georganiseer; daar was geen amptelike bestuursliggaam nie en die nasionale span is slegs deur Jimme Macintyre, wat die SPAC bestuur het, saamgeroep. Brasilië sou eers weer in 1961 ’n toets speel. Die hedendaagse Brasiliaanse Rugbykonfederasie (*Confederação Brasiliera de Rugby*, CBRu) is in 1963 gestig om die spel in Brasilië meer effektief te bestuur. Die eerste president van die CBRu was Harry Donovan. In 1964 het Brasilië tweede geëindig in die Suid-Amerikaanse Rugbykampioenskap met ’n gelykopuitslag teen Chili (met 16–16) en ’n sege teen Uruguay (met 15–8).

In die 1970’s het die verbeterde struktuur die spel aan Brasiliane buite die Brits-afgestamde gemeenskap begin bekendstel. Brasilië het ’n effense oplewing in rugby beleef; die spel is by universiteite regdeur die land begin speel en Brasilië het ’n bestemming vir rugbytoere geword. In 1974 het Brasilië vir die eerste keer Frankryk gehuisves en met 7–99 verloor. Vir die res van die dekade het Brasilië teen sy Suid-Amerikaanse bure gespeel en dikwels teen Paraguay gewen. Nadat die buurland Argentinië ’n verbod op alle sportiewe ontmoetings met Suid-Afrika geplaas het, is in 1980 die "skaduspan" Sudamérica XV (ook *Jaguares Sudamericanos* genoem) gestig. Hoewel die meeste van die spelers Argentyne was, het ook ’n aantal Brasiliane vir die span uitgedraf. Die altesaam vyf betrokke beheerliggame het die span nie amptelik erken nie, maar in die geheim geduld. Gedurende die volgende vier jaar het die Sudamérica XV agt keer teen die Springbokke gespeel, maar hulle kon slegs een wedstryd wen (op 3 April 1982 in Bloemfontein).

In 1985 het Frankryk weer deur Brasilië getoer maar teen ’n meer gedugte Brasiliaanse span te staan gekom. Die wedstryd het met ’n telling van 6–41 in die guns van Frankryk geëindig. Ook in 1985 het die Internasionale Rugbyvoetbalraad (IRVR, nou Wêreldrugby), wat destyds baie eksklusief was en slegs agt lede gehad het, op die invoering van die rugbywêreldbekertoernooi besluit. Vir die eerste Rugbywêreldbeker 1987 het die IRR nege spanne vir deelname genooi, maar Brasilië het geen uitnodiging ontvang nie. In 1989 was die Brasiliaanse beheerliggaam een van die stigtingslede van die vastelandse beheerliggaam CONSUR (nou Suid-Amerika Rugby) wat in 1989 ’n IRVR-lid geword het. Ten spyte hiervan het Brasilië eers in 1995 amptelik by die Internasionale Rugbyvoetbalraad (IRVR; nou Wêreldrugby) aangesluit en gevolglik tot op daardie punt aan geen kwalifiserende toernooie deelgeneem nie. Een jaar later het hulle eerste kragmeting in ’n kwalifiserende wedstryd egter rampspoedig afgeloop deurdat die span met 41–0 teen Trinidad en Tobago verloor het. Dit het hulle veldtog vir die Rugbywêreldbeker 1999 tot ’n abrupte einde gebring.

### 2000’s – Die Nuwe Eeu

Die Brasiliaanse en Peruaanse nasionale rugbyspanne in 2005
Brasilië het die 2000’s met meer sukses afgeskop. In 2000 het Brasilië die Suid-Amerikaanse Rugbykampioenskap met gemak gewen, en die sukses in 2001 herhaal in die toernooi teen Colombia, Peru en Venezuela. Brasilië het na die volgende kwalifiseringsronde deurgedring en Trinidad en Tobago maklik afgeskud; hoewel Brasilië hulle laaste wedstryde verloor en daarmee die Rugbywêreldbeker 2003 het, het hulle eindelik begin om die gaping te begin verklein. Tydens die Rugbywêreldbeker 2007-kwalifisering het die Brasiliane die tweede rondte behaal, maar hulle is ná swak nederlae teen Chili en Paraguay uitgeskakel. Regdeur die 2000’s het Brasilië meer van sy wedstryde begin wen en in 2008 het die span eindelik deurgebreek; Brasilië het Paraguay geklop om vir die eerste maal sedert 1989 na die boonste vlak van die Suid-Amerikaanse Rugbykampioenskap te vorder. Brasilië het dieselfde in 2009 vermag. In dieselfde jaar het hulle tydens die Rugbywêreldbeker 2011-kwalifisering die 3a-rondte behaal, maar swak nederlae teen sowel Chili as Uruguay gely.

In 2012 het *The New York Times* berig dat rugby die tweede vinnigste groeiende sportsoort in Brasilië was, na gemengde vegkuns. Dit is deels te danke aan Wêreldrugby wat weer in Brasilië belê het as gevolg van die herinstelling van (sewes)rugby by die Olimpiese Spele in 2016. Sedertdien is Brasilië genooi om aan die Wêreldrugby Sewesreeks deel te neem, waar die span teen sterker opponente kon meeding. In dieselfde jaar het hulle tydens die Rugbywêreldbeker 2015-kwalifiseringsrondte 3a weer teen beide die Chilene en Uruguane vasgeval.

In 2014 het Brasilië sy heel eerste oorwinning oor Chili behaal en die Condores met 24–16 geklop. Sedert inisiatiewe in 2009 verskerp is, het die aard van rugby in Brasilië verander; heelwat meer spelers het begin registreer en die sport het suksesvolle borgskappe met maatskappye soos Bradesco, wat meen dat Brasiliaanse rugby in die toekoms winsgewend kan wees, aangegaan.

In 2015 het Brasilië in twee toetse teen Duitsland gespeel, waarvan een wedstryd in die Pacaembu-stadion gespeel is. 10 000 toeskouers het hierdie wedstryde gekyk wat van die hoogste gehoor vir rugby in Brasilië is. Die in 2009 ingestelde Amerikaanse Rugbykampioenskap, waaraan voorheen sekere nasionale reserwespanne deelgeneem het, het in 2016 ’n fundamentele verandering ondergaan. Sedertdien het die Amerikas se vyf leidende spanne na die voorbeeld van die Europese Sesnasies in ’n jaarlikse rondomtalie ontmoet. Slegs Argentinië het ten einde van ’n meer gebalanseerde toernooi slegs sy reserwespan (die *Jaguares*) laat deelneem. Tydens die eerste toernooi in Februarie en Maart 2016 het Brasilië se verbetering getoon en hulle het op die randjie van historiese oorwinnings teen Chili en Uruguay gekom, maar dit nie kon deurvoer nie. Nadat Brasilië 25 punte in hul eerste ontmoeting teen Kanada aangeteken het, het die span met 24–23 teen die Verenigde State in Pacaembu gewen; Brasilië het egter in die eindstryd met 7–42 teen Argentinië verloor maar in die proses hul eerste drie in dekades teen Argentinië gedruk.

Vir die 2016-seisoen van die Suid-Amerikaanse Rugbykamipoenskap "A" het RedeTV!, een van Brasilië se groot televisienetwerke Brasilië se wedstryde regstreeks uitgesaai. Brasilië het op Allianz Parque in São Paulo, een van die grootste stadions om ’n rugbywedstryd in Brasilië aan te bied, teen Uruguay gespeel. Brasilië het ook met 20–20 teen Chili gelykop gespeel wat op hul verbetering in Suid-Amerikaanse rugby gedui het. Om die toernooi af te sluit het hulle met 32–21 teen Paraguay gewen en in die derde plek agter Chili geëindig op ’n punteverskil.

In 2017 het Brasilië nogmaals verbeter deur Chili oortuigend met 17–3 in die Amerikas Rugbykampioenskap te klop voor hulle hul eerste oorwinning oor Kanada in Pacaembu behaal het met ’n telling van 24–23. Na hierdie oorwinnings het Brasilië die 30ste plek op die Wêreldrugbyranglys behaal; die eerste maal sedert 2003 toe die lys ingestel is. Tydens die Rugbywêreldbeker 2019-kwalifiseringsrondte 3a is hulle weer deur beide Chili en Uruguay geklop, hoewel albei uitslae dié keer minder swak was as vroeër. Op 18 November 2017 het Brasilië vir die eerste maal oorwinning op Europese grondgebied gesmaak toe hulle België en Portugal geklop het, wat duit op die span se vordering in die 2010’s. Tydens die Amerikas Rugbykampioenskap 2018 het Brasilië ook vir die eerste maal teen Chili in Chili gewen, en in dieselfde jaar se omskepte Suid-Amerikaanse Rugbykampioenskap het hulle teen Argentinië XV geseëvier, wat hulle eerste oorwinning oor ’n Argentynse span was. Brasilië het daarna ook teen Colombia gewen en het vir die eerste maal die titel van Suid-Amerikaanse kampioen gedra. Hierdie prestasie kon die Brasiliane tydens die Amerikas Rugbykampioenskap 2019 met oorwinnings oor Kanada en Chili en ’n naelskraapse nederlaag teen die Verenigde State voortsit, gelyk aan hul beste toernooiverloop ooit.

Ná die uitbreek van die wêreldwye Covid-19-pandemie aan die begin van 2020 kon vir anderhalf jaar geen toetswedstryd gespeel word nie, en nóg die Suid-Amerikaanse nóg die Amerikaanse Rugbykampioenskap kon beslis word. Eers in Julie 2021, met die afskop van die Rugbywêreldbeker 2023-kwalifisering, kon die *Tupi’s* weer aan die internasionale speelprogram deelgeneem. Tydens die rondte 2a kon die Brasiliane weer naelskraapse nederlae teen die Chilene en Uruguane aanteken.

Kleure, embleem en bynaam
-------------------------

Brasilië speel tradisioneel in ’n geel trui met groen kleuraksente, groen broeke en groen sokkies. Hul alternatiewe trui is groen met wit kleuraksente, wit broeke en groen sokkies.

Die huidige truiverskaffer is die Argentynse sportuitruster Topper. en die truiborg is die Brasiliaanse Banco Bradesco. In 2015 is die span se broekkleur na blou verander om ooreen te stem met die land se sokkerspan. Dit het ’n aanbieding waarby die Tupistam betrek is, ingesluit (waar die span se bynaam vandaan kom). Die beheerliggaam se kenteken verskyn op die regterbors, die truiverskaffer se kenteken links en die borgkenteken in die middel.

Die Brasiliaanse nasionale rugbyspan is vir ’n geruime tyd lank nieamptelik verbind met Walt Disney se karakter José Carioca. Die CBRu, toe dit nog as Associação Brasileira de Rugby oftewel ABR bekend was, het later die Amasonereusewaterlelie as amptelike embleem en bynaam aanvaar. Hierdie bynaam het egter nie aanklank by ondersteuners gevind nie.

Die beheerliggaam Brasiliaanse Rugbykonfederasie se kenteken, wat ook op die trui verskyn, toon ’n rugbybal tussen twee doelpale op ’n geel agtergrond met die afkorting CBRu daarbo.

In Maart 2012 het CBRu *Os Tupis* as Brasilië se nasionale rugbyspan se amptelike bynaam aangekondig. Dit is ’n verwysing na die Tupistam, die grootste etniese groep van inheemse Brasiliane. Die keuse vir die embleem het in 2010 begin toe die CBRu e-posse met voorstelle begin ontvang het. Die drie finaliste was Tupi’s, Sucuri’s (anakondas) en Araras (aras). Ondersteuners het op die internet gestem met 47% van die stemme (4 387 stemme) wat aan Tupi’s gegaan het. Volgens Sami Arap, president van die CBRu tussen 2012 en 2016 het "die keuse die wortels van die Brasiliaanse nasie bekragtig. Tupi verteenwoordig die wese van ons land en verwys na ons krag, deursettingsvermoë, lojaliteit en spangees."

Tuisstadion
-----------

Brasilië se tuisstadion is die Pacaembu-stadion in São Paulo met ’n kapasiteit van 26 000.

Toernooirekords
---------------

### Rugbywêreldbeker

| Wêreldbekerrekord |  | Wêreldbekerkwalifiseringrekord |
| --- | --- | --- |
| Jaar | Ronde | S | W | G | V | Pte V | Pte T | S | W | G | V | PV | PT |
| Vlag van AustraliëVlag van Nieu-Seeland 1987 | *Nie genooi nie* | *—* |
| Vlag van Verenigde KoninkrykVlag van IerlandVlag van Frankryk 1991 | *Nie ingeskryf nie* | *Nie ingeskryf nie* |
| Vlag van Suid-Afrika 1995 |
| Vlag van Wallis 1999 | *Nie gekwalifiseer nie* | 1 | 0 | 0 | 1 | 0 | 41 |
| Vlag van Australië 2003 | 6 | 4 | 0 | 2 | 140 | 84 |
| Vlag van Frankryk 2007 | 5 | 3 | 0 | 2 | 179 | 108 |
| Vlag van Nieu-Seeland 2011 | 8 | 6 | 0 | 2 | 230 | 190 |
| Vlag van Engeland 2015 | 5 | 1 | 0 | 4 | 85 | 164 |
| Vlag van Japan 2019 | 6 | 2 | 1 | 3 | 160 | 139 |
| Vlag van Frankryk 2023 | 2 | 0 | 0 | 2 | 26 | 59 |
| Vlag van Australië 2027 | n.v.t. | n.v.t. |
| Vlag van Verenigde State van Amerika 2031 |
| **Totaal** | **0/10** | **33** | **16** | **1** | **16** | **820** | **785** |

### Amerikas Rugbykampioenskap

Die Amerikas Rugbykampioenskap is in vyf van die sewe jaar tussen 2009 en 2015 gehou maar Brasilië het nie hieraan deelgeneem nie. Saam met Chili het Brasilië sedert 2016 aan ’n uitgebreide toernooi tussen ses lande deelgeneem. In Brasilië se eerste jaar van deelname het hulle, as 42ste gekeur die 16de gekeurde Amerika met 24–23 geklop in hulle eerste oorwinning oor dié land.

| Toernooi | Rekord | Pte Versk | Posisie | Seges |
| --- | --- | --- | --- | --- |
| 2016 | 1–4 | −68 | 5de | Amerika (24–23) |
| 2017 | 2–3 | −116 | 4de | Chili (17–3); Kanada (24–23) |
| 2018 | 1–4 | −96 | 5de | Chili (16–14) |
| 2019 | 2–3 | −65 | 4de | Chili (15–10); Kanada (18–10) |

### Suid-Amerikaanse Kampioenskap

| Toernooi | Gasheer | Rekord | Pte Versk | Posisie | Seges | Gelykop | Verliese |
| --- | --- | --- | --- | --- | --- | --- | --- |
| 2009 | Vlag van Uruguay Uruguay | 1–2 | −129 | 4de | Paraguay (36–21) | – | Uruguay (3–71), Chili (3–79) |
| 2010 |  Chili | 1–2 | −34 | 4de | Paraguay (23–18) | – | Uruguay (10–26), Chili (8–31) |
| 2011 | Vlag van Argentinië Argentinië | 1–2 | −3 | 4de | Paraguay (51–14) | – | Uruguay (18–39), Chili (6–25) |
| 2012 |  Chili | 0–3 | −136 | 4de | – | – | Uruguay (15–27), Chili (6–19), Argentinië (0–111) |
| 2013 | Vlag van Uruguay Uruguay | 0–3 | −150 | 4de | – | – | Chili (22–38), Uruguay (7–58), Argentinië (0–83) |
| 2014 | (*vier lande*) | 1–2 | −24 | 3de | Chili (24–16) | – | Paraguay (24–31), Uruguay (9–34) |
| 2015 | (*vier lande*) | 0–3 | −77 | 4de | – | – | Uruguay (9–48), Chili (3–32), Paraguay (11–17) |
| 2016 | (*vier lande*) | 1–1–1 | −11 | 3de | Paraguay (32–21) | Chili (20–20) | Uruguay (14–36) |
| 2017 | (*vier lande*) | 1–2 | +32 | 3rd | Paraguay (57–6) | – | Uruguay (27–41), Chili (10–15) |
| 2018 | (*Sesnasies*) | 3–0 | +81 | 1ste | Chili (28–12), Argentynse XV (36-33), Colombia (67-5) | – | – |

### Ander toetswedstryde

In teenstelling met ander tradisionele rugbylande het die Brasiliaanse nasionale rugbyspan tydens die amateurtydperk nie oorsese toere onderneem nie en tot in die middel-1990’s slegs wedstryde in Suid-Amerika gespeel. Daarteenoor het hulle deur Suid-Amerika toerende nasionale spanne gehuisves. Deesdae is toetswedstryde teen die spanne van die Noordelike Halfrond tweekeer per jaar moontlik. Gedurende Juniemaand se midjaarrugbytoetsreeks tree Brasilië as gasheer op en gedurende Novembermaand se eindjaarrugbytoetsreeks reis Brasilië na Europa. In teenstelling met die meeste ander rugbylande speel Brasilië nie vir enige trofee teen sy teenstanders nie.

Algehele rekord
---------------

Brasilië het 59 van sy 156 toetswedstryde gewen, ’n wenrekord van 37,82%. Brasilië se statistieke in toetswedstryde teen alle lande, in alfabetiese volgorde, is soos volg (korrek in Januarie 2023):

| Opponent | Gespeel | Gewen | Verloor | Gelykop |  % Gewen | Punte vir | Punte teen | Punteverskil |
| --- | --- | --- | --- | --- | --- | --- | --- | --- |
|
| Vlag van Argentinië Argentinië | 14 | 0 | 14 | 0 | 0 | 54 | 1096 | –1042 |
| Vlag van Argentinië Argentynse XV | 3 | 1 | 2 | 0 | 33,33 | 51 | 140 | –89 |
| Vlag van België België | 1 | 1 | 0 | 0 | 100 | 23 | 19 | +4 |
| Vlag van Chili Chili | 27 | 4 | 21 | 2 | 14,81 | 324 | 870 | –546 |
| Vlag van Colombia Colombia | 9 | 9 | 0 | 9 | 100 | 439 | 34 | +405 |
| Vlag van Costa Rica Costa Rica | 1 | 1 | 0 | 0 | 100 | 95 | 0 | +95 |
| Vlag van Duitsland Duitsland | 5 | 0 | 5 | 0 | 0 | 51 | 157 | –106 |
| Vlag van Frankryk Frankryk A | 2 | 0 | 2 | 0 | 0 | 13 | 140 | –127 |
| Vlag van Georgië Georgiese XV | 1 | 1 | 0 | 0 | 100 | 20 | 18 | +2 |
| Vlag van Hongkong Hongkong | 1 | 0 | 1 | 0 | 0 | 3 | 37 | –34 |
| Vlag van Kanada Kanada | 4 | 2 | 2 | 0 | 50 | 72 | 130 | –58 |
| Vlag van Kenia Kenia | 2 | 0 | 2 | 0 | 0 | 42 | 45 | –3 |
| Vlag van Nieu-Seeland Māori All Blacks | 1 | 0 | 1 | 0 | 0 | 3 | 35 | –32 |
| Vlag van Meksiko Meksiko | 2 | 2 | 0 | 0 | 100 | 126 | 19 | +107 |
| Vlag van Engeland Oxford en Cambridge | 2 | 0 | 2 | 0 | 0 | 13 | 102 | –89 |
| Vlag van Paraguay Paraguay | 24 | 13 | 11 | 0 | 54,17 | 509 | 467 | +42 |
| Vlag van Peru Peru | 9 | 9 | 0 | 0 | 100 | 404 | 58 | +346 |
| Vlag van Portugal Portugal | 3 | 1 | 2 | 0 | 33,33 | 42 | 110 | –68 |
| Vlag van Roemenië Roemenië | 2 | 0 | 2 | 0 | 0 | 26 | 78 | –52 |
| Vlag van Spanje Spanje | 2 | 0 | 2 | 0 | 0 | 24 | 89 | –65 |
| Vlag van Trinidad en Tobago Trinidad en Tobago | 5 | 4 | 1 | 0 | 80 | 75 | 71 | +4 |
| Vlag van Uruguay Uruguay | 27 | 3 | 24 | 0 | 11,11 | 276 | 933 | –657 |
| Vlag van Verenigde Arabiese Emirate Verenigde Arabiese Emirate | 1 | 1 | 0 | 0 | 100 | 66 | 3 | +63 |
| Vlag van Verenigde State van Amerika Verenigde State | 4 | 1 | 3 | 0 | 25 | 71 | 150 | –79 |
| Vlag van Venezuela Venezuela | 9 | 8 | 1 | 0 | 88,89 | 258 | 95 | +163 |
| **Totaal** | **156** | **59** | **95** | **2** | **37,82** | **2997** | **4791** | **-1794** |

Spelers
-------

### Huidige span

Die volgende spelers het die Brasiliaanse span gevorm tydens die 2021 eindjaarrugbytoetsreeks:

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Agterspelers *(zagueros)*

| Speler | Posisie | Klub | Toetswedstryde |
| --- | --- | --- | --- |
| Felipe Cunha | Skrumskakel | Cobras | 8 |
| Douglas Rauth | Skrumskakel | Cobras | 8 |
| Lucas Spago | Losskakel | Cobras | 6 |
| Gabriel Quirino | Senter | Cobras | 1 |
| De Wet van Niekerk | Senter | Poli | 21 |
| Daniel Lima | Vleuel | Cobras | 12 |
| Robert Tenório | Vleuel | Cobras | 22 |
| Robson Morais | Heelagter | Pasteur | 0 |
| Lucas Tranquez | Heelagter | Cobras | 41 |

 |  | Voorspelers *(atacantes)*

| Speler | Posisie | Klub | Toetswedstryde |
| --- | --- | --- | --- |
| Leonardo de Souza | Haker | Cobras | 4 |
| Endy Willian | Haker | Cobras | 8 |
| Lucas Abud | Stut | Cobras | 45 |
| Alexandre Alves | Stut | Cobras | 7 |
| Henrique Ferreira | Stut | Pasteur | 1 |
| Joel Ramírez | Stut | Cobras | 0 |
| Matheus Rocha | Stut | CDUL | 17 |
| Caíque Silva | Stut | Saint-Denis | 29 |
| Cléber Dias | Slot | Técnico | 37 |
| Kauã Guimarães | Slot | Pasteur | 1 |
| Gabriel Paganini | Slot | Cobras | 28 |
| Pedro Aparecido | Losvoorspeler | Villefranche | 1 |
| André Arruda | Losvoorspeler | Cobras | 36 |
| Arthur Bergo | Losvoorspeler | Cobras | 29 |
| Matheus Cláudio | Losvoorspeler | Cobras | 9 |
| Adrio de Melo | Losvoorspeler | Cobras | 7 |
| Devon Müller | Losvoorspeler | Pasteur | 1 |

 |

### Bekende spelers

Tot dusver is nog geen Brasiliaanse speler in Wêreldrugby se Heldesaal opgeneem nie.

### Spelerstatistieke

Vervolgens die belangrikste statistieke van Brasilië se spelers. Die spelers wat met \* gekenmerk is, is nog aktief en kan hul statistieke verbeter.

(Korrek teen Mei 2020)

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

Meeste toetswedstryde| Rang | Naam | Tydperk | Toetswedstryde |
| --- | --- | --- | --- |
| 01 | Moisés Duque | 2008–2021 | 60 |
| 02 | Bruxinho Piero de Moraes | 2012–2019 | 43 |
| 03 | Yan Rosetti | 2015–2021 | 42 |
| 04 | Ze Tranquez | 2013–2021 | 41 |
| 05 | Lucas Abud de Andrade | 2012–2021 | 43 |
| 06 | Daniel Sancery | 2016–2021 | 40 |
| 07 | Felipe Sancery | 2015–2021 | 40 |
| 08 | Ige da Ros | 2002–2018 | 50 |
| 09 | Gelado Dias da Silva Junior | 2016–2021 | 37 |
| 10 | Buda Arruda | 2016–2021 | 38 |

 |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

Meeste punte aangeteken| Rang | Naam | Tydperk | Punte |
| --- | --- | --- | --- |
| 01 | Moisés Duque | 2008–2021 | 293 |
| 02 | Joshua Reeves | 2017–2021 | 179 |
| 03 | Tanque Duque | 2005–2019 | 116 |
| 04 | Ze Tranquez | 2013–2021 | 070 |
| 05 | Daniel Sancery | 2016–2021 | 065 |
| 06 | Felipe Sancery | 2015–2021 | 073 |
| 07 | Dave Harvey | 2015–2016 | 040 |
| 08 | De Wet van Niekerk | 2017–2019 | 035 |
| 09 | Maranhao Lima da Silva | 2011–2021 | 035 |
| 10 | Buda Arruda | 2016–2021 | 030 |

 | 

Meeste drieë gedruk| Rang | Naam | Tydperk | Drieë |
| --- | --- | --- | --- |
| 01 | Moisés Duque | 2008–2021 | 15 |
| 02 | Felipe Sancery | 2015–2021 | 14 |
| 03 | Daniel Sancery | 2016–2021 | 13 |
| 04 | Tanque Duque | 2005–2019 | 11 |
| 05 | Ze Tranquez | 2013–2021 | 08 |
| 06 | Ige da Ros | 2002–2018 | 08 |
| 07 | De Wet van Niekerk | 2017–2019 | 07 |
| 08 | Maranhao Lima da Silva | 2011–2021 | 07 |
| 09 | Buda Arruda | 2016–2021 | 06 |
| 10 | Matias Daniel | 2011–2018 | 04 |

 |

Afrigters
---------

Die volgende persone het al as hoofafrigters van die Brasiliaanse nasionale rugbyspan gedien:

| Naam | Tydperk |
| --- | --- |
| Vlag van Argentinië Rodolfo Ambrosio | 2014–2019 |
| Vlag van Brasilië Fernando Portugal | 2019–2023 |
| Vlag van Uruguay Emiliano Caffera | sedert 2023 |

Mediadekking
------------

Voor 2016 is die meeste van Brasilië se wedstryde op SporTV, ’n betaalnetwerk, uitgesaai. In 2016 is veranderinge aan Brasilië se uitsaaiwese aangebring wat daartoe gelei het dat RedeTV wedstryde van die Suid-Amerikaanse Rugbykampioenskap uitsaai terwyl ESPN Brazil die regte het om die Amerikas Rugbykampioenskap uit te saai.